बुद्धलाई राष्ट्रपति रनिङ सिल्ड
मकवानपुर जिल्लास्तरीय १२ औं राष्ट्रपति रनिङ सिल्ड बुद्ध मावि बकैयाले जितेको छ । मकवानपुरका १० स्थानीय तहमध्ये ८ वटाको सहभागितामा रहेको उक्त प्रतियोगितामा बुद्ध माविले १० स्वर्ण, ३ रजत र ३ कांस्य पदक प्राप्त गरी सिल्ड हात पारेको हो । अघिल्लो बर्ष पनि बुद्धले नै सिल्ड जितेको थियो ।
हेटौंडा — मकवानपुर जिल्लास्तरीय १२ औं राष्ट्रपति रनिङ सिल्ड बुद्ध मावि बकैयाले जितेको छ । मकवानपुरका १० स्थानीय तहमध्ये ८ वटाको सहभागितामा रहेको उक्त प्रतियोगितामा बुद्ध माविले १० स्वर्ण, ३ रजत र ३ कांस्य पदक प्राप्त गरी सिल्ड हात पारेको हो । अघिल्लो बर्ष पनि बुद्धले नै सिल्ड जितेको थियो ।जनकल्याण मावि थाहा नगरपालिकाले ५ स्वर्ण, ४ रजत र १ कांस्यसहित दोस्रो तथा जनप्रिय मावि ४ स्वर्ण, ३ रजत र २ कांस्यसहित तेस्रो भएका छन् । जिल्ला खेलकुद विकास समितिका प्रमुख राजन दाहाल खुशराजका अनुसार भलिबल छात्रतर्फ सुन्दरी देवी मावि थाहानगर पहिलो, अरनिको मावि हेटौंडा दोस्रो र कालिका मावि कैलाश तेस्रो भएका छन् । छात्रातर्फ जकल्याण मावि पहिलो, भानुमावि मकवानपुरगढी दोस्रो र कालिका मावि इन्द्रसरोवर तेस्रो भएका छन् । उत्कृष्ट खेलाडीमा एथलेटिक्सतर्फ बुद्धका आयुश नेगी र बालबोधकी करुणा पाख्रिन, भलिबलमा सुन्दरीदेवीका पूजन गुरुङ र जनकल्याणकी सविना रुम्बा तथा कबड्डीमा जनप्रियका निश्चल थापा र जनकल्याणकी कञ्चन घले भएका छन् । विजेता खेलाडीलाई वाग्मती प्रदेश खेलकुद विकास परिषदका सदस्यसचिव सूर्यलाल भण्डारी, जिल्ला खेलकुद विकास समितिका अध्यक्ष बेस खड्की, नगर खेलकुद विकास समितिका अध्यक्ष चन्द्र साही, विभिन्न संघका अध्यक्षले पुरस्कार प्रदान गरेका थिए । दुई दिने प्रतियोगिताका विजेता खेलाडीले वाग्मती प्रदेशस्तरीय राष्ट्रपति रनिङ सिल्ड खेल्नेछन् । प्रदेश प्रतियोगिता असार २५ देखि काठमाडौंमा हुनेछ । 